EU udforsker lov om krypteringsbagdør for myndigheder

I kølvandet på udmeldinger fra Obama og Cameron dukker arbejdspapirer om en europæisk bagdør på privat kryptering op i EU-regi.

De private krypteringsløsninger på mobiler, der skal beskytte brugernes private oplysninger, bliver oplevet som et stigende problem for efterretningstjenesterne og nu har EU også reageret. Et arbejdspapir om tvungen udlevering af krypteringsnøgler fra web-firmaer til myndigheder, cirkulerer forud for næste møde mellem EU’s indenrigsministre.

Det skriver Nyhedsbureauet Reuters.

Forslaget kommer angiveligt fra EU’s antiterror koordinator, belgieren Gilles de Kerchove, der i dokumentet noterer sig, at privat kryptering breder sig i kølvandet på historier om efterretningstjenester, der med grov hånd plukker private oplysninger fra blandt andet sociale medier, gennem vidtrækkende eller vagt formuleret lovgivning.

Ifølge Reuters understreger Gilles de Kerchove i arbejdspapiret, at ethvert lovindgreb må respektere de fundamentale rettigheder, men tilføjer:

»EU-Kommissionen bør udforske regler i forhold til at pålægge internet og teleselskaber i EU til at give...adgang til relevante nationale myndigheder til kommunikation,« hvad Reuters oversætter til, at firmaer skal afgive krypteringsnøgler på opfordring af myndighederne.

En talsmand for de Kerchove har afvist at kommentere på mediernes spørgsmål om papiret.

I et tidligere interview med Nyhedsbureauet Reuters, siger de Kerchove dog, at der i befolkningen er et udbredt ønske om at takle radikalisering og dermed begrænse strømmen af unge mænd, der tager til Syrien for at kæmpe med militante islamister, for derefter at fortsætte kampen tilbage i Europa.